Diari Oficial de la Generalitat Valenciana


Sumari del DOGV 6136, del 03-11-2009 (2009/12909)

DECRET 194/2009, de 30 d'octubre, del Consell, pel qual es regula la Conferència General de Ciència i Tecnologia (CONCITEC) i la seua Comissió Tècnica Permanent.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/10/30/194/dof/vci/html**

### Dades del document

Número de DOGV
:   6136

Data del DOGV
:   03-11-2009

Secció del DOGV
:   I. DISPOSICIONS GENERALS

Número del document
:   2009/12608


Data del document
:   30-10-2009

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * Conselleria Educació
    * Conferència General de Ciència i Tecnologia
    * reglament intern
    * legislació
    * investigació científica
    * recerca i desenvolupament
    * programa d'actuació
    * política d'investigació

DECRET 194/2009, de 30 d'octubre, del Consell, pel qual es regula la Conferència General de Ciència i Tecnologia (CONCITEC) i la seua Comissió Tècnica Permanent. [2009/12945]  
La Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, crea, en l'article 17, com a òrgan de gestió de la investigació científica i desenrotllament tecnològic, la Conferència General de Ciència i Tecnologia (CONCITEC).  
La disposició final primera de la dita llei establix que en el termini màxim de tres mesos des de la seua publicació es constituirà la Conferència General de Ciència i Tecnologia (CONCITEC). Així mateix, la disposició final segona indica que en el termini màxim de nou mesos des de la seua publicació es dictaran les normes reglamentàries necessàries per a l'execució, l'aplicació i el desplegament de la llei.  
En virtut d'això, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 30 d'octubre de 2009,  
DECRETE  
Article 1. Objecte  
El present decret té com a objecte regular les funcions, composició i règim de funcionament de la Conferència General de Ciència i Tecnologia (CONCITEC) i de la seua Comissió Tècnica Permanent.  
Article 2. Naturalesa i adscripció  
La Conferència General de Ciència i Tecnologia (CONCITEC) és l'òrgan col·legiat de cooperació i coordinació entre tots els agents del Marc d'Investigació i Desenrotllament Tecnològic de la Comunitat Valenciana (MIDESTE), per a l'elaboració, planificació, coordinació i seguiment del Pla General Estratègic de Ciència i Tecnologia de la Comunitat Valenciana (PGECYT).  
La Conferència General de Ciència i Tecnologia (CONCITEC) s'adscriu a la conselleria competent en matèria de política científica.  
Article 3. Funcions  
Són funcions de la Conferència General de Ciència i Tecnologia (CONCITEC):  
1. L'elaboració i el seguiment del Pla General Estratègic de Ciència i Tecnologia de la Comunitat Valenciana (PGECYT).   
2. Proposar l'assignació dels fons públics i d'aquells privats acordats, destinats als diferents programes que integren el Pla General Estratègic de Ciència i Tecnologia de la Comunitat Valenciana (PGECYT), atribuir la gestió i l'execució d'estos, i determinar-ne la duració.  
3. Proposar àrees i accions prioritàries i d'inversió que demanden atenció i suports especials en matèria d'investigació científica, desenrotllament tecnològic, formació d'investigadors i difusió del coneixement científic i tecnològic.  
4. Avaluar el compliment del Pla General Estratègic de Ciència i Tecnologia de la Comunitat Valenciana (PGECYT) i dels programes pressupostaris corresponents a este, sense perjuí de les competències pròpies dels altres òrgans de la Generalitat.  
5. Definir les exigències del Pla General Estratègic de Ciència i Tecnologia de la Comunitat Valenciana (PGECYT) en matèria de relacions internacionals i establir previsions per a la seua execució.  
6. Avaluar, en col·laboració amb l'Agència Valenciana d'Avaluació i Prospectiva (AVAP), els recursos ajustats a costos per a la realització dels projectes d'investigació i la previsió dels adequats retorns científics i tecnològics del Pla General Estratègic de Ciència i Tecnologia de la Comunitat Valenciana (PGECYT).  
7. Presentar al Consell una memòria anual relativa al compliment del Pla General Estratègic de Ciència i Tecnologia de la Comunitat Valenciana (PGECYT), que comprenga, si és el cas, les propostes de rectificació que considere necessari introduir-hi.  
8. Establir els criteris generals que permeten a l'Alt Consell Consultiu en Investigació, Desenrotllament i Innovació de la Presidència de la Generalitat complir allò que establixen els apartats c), d) i e) de l'article 21 de la Llei 2/2009, de 14 d'abril, de la Generalitat.  
9. Demanar, coordinar i subministrar la informació científica, tecnològica i econòmica necessària per a la definició de la política científica i tecnològica de la Generalitat.  
10. Informar sobre la creació de nous organismes d'investigació.  
11. Fomentar les relacions entre els organismes d'I+D i les empreses per a aconseguir una major transferència tecnològica i dels coneixements.   
12. Promoure que el coneixement de la investigació científica i tecnològica arribe a tota la societat i especialment als àmbits educatius.  
13. Crear comissions d'estudi sobre les qüestions de política científica que es consideren d'interés, i sol·licitar informes sobre aquells aspectes que puguen contribuir a una millor elaboració o seguiment del Pla General Estratègic de Ciència i Tecnologia de la Comunitat Valenciana (PGECYT).  
14. En general, qualsevol altra que li siga encomanada o atribuïda per una norma legal o reglamentària.  
Article 4. Composició  
La Conferència General de Ciència i Tecnologia (CONCITEC) estarà composta pels membres següents:  
1. President: la persona titular de la conselleria competent en matèria de política científica.  
2. Vicepresident: la persona titular de la secretaria autonòmica competent en matèria de política científica. Li correspondrà presidir la Conferència en cas d'absència, vacant, malaltia o una altra causa legal, del president.   
3. Vocals:   
a) Un representant, amb rang de director general o superior, de cada una de les conselleries.   
b) El director de l'Agència Valenciana d'Avaluació i Prospectiva.  
c) El vicepresident executiu de l'Alt Consell Consultiu en Investigació, Desenrotllament i Innovació de la Presidència de la Generalitat, i dos membres de l'Alt Consell, a proposta del seu president.  
d) Un vicerector d'investigació de les universitats valencianes, elegit entre els vicerectors d'investigació i pels vicerectors d'investigació.  
e) Un representant dels parcs científics de la Comunitat Valenciana, elegit entre els seus directors i pels seus directors.  
f) El president de la Xarxa d'Instituts Tecnològics de la Comunitat Valenciana (REDIT).  
g) El coordinador institucional del Consell Superior d'Investigacions Científiques (CSIC) a la Comunitat Valenciana.  
h) Dos representants d'organismes del MIDESTE, designats i nomenats pel president de CONCITEC.  
Els vocals nomenats en virtut dels apartats d), e) i h), ho seran per un període de tres anys, i serà possible la seua reelecció.  
4. Secretari: la persona titular de la direcció general competent en matèria de política científica, amb veu i vot en les deliberacions.  
Article 5. Funcionament  
1. La Conferència funcionarà en Ple o en Comissió Executiva. El Ple es reunirà per mitjà de convocatòria del seu president, a iniciativa pròpia o a proposta de la majoria absoluta dels seus membres, i com a mínim una vegada a l'any.  
2. El Ple de la Conferència General de Ciència i Tecnologia (CONCITEC) estarà compost per la totalitat dels seus membres. Per a la vàlida constitució del Ple, n'hi haurà prou amb l'assistència del president i el secretari, o persones que els substituïsquen, i la mitat dels seus membres.   
3. La Comissió Executiva de la Conferència General de Ciència i Tecnologia (CONCITEC), que actuarà per delegació del Ple i amb les funcions que este li atribuïsca, estarà formada per la persona titular de la secretaria autonòmica en matèria de política científica, que exercirà la presidència; el director general competent en política científica, que exercirà la secretaria, i les persones titulars de les direccions generals competents en matèria d'universitats, innovació, investigació sanitària i investigació agroalimentària.   
4. Les convocatòries, les sessions, l'adopció d'acords, i en general, el règim i funcionament del Ple i de la Comissió Executiva es regiran per allò que s'ha disposat per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. A les sessions tant del Ple com de la Comissió Executiva podran assistir-hi investigadors de reconegut prestigi, amb veu i sense vot, a invitació de la presidència respectiva.  
Article 6. Comissió Tècnica Permanent  
1. Per a l'exercici de les seues funcions, la Conferència General de Ciència i Tecnologia (CONCITEC) comptarà amb una Comissió Tècnica Permanent, adscrita a la conselleria competent en matèria de política científica, que prepararà les reunions del Ple i de la Comissió Executiva i prestarà el suport administratiu necessari.  
2. La direcció de la Comissió Tècnica Permanent correspondrà al titular de la secretaria autonòmica competent en matèria de política científica, que serà el seu president.  
3. La Comissió Tècnica Permanent estarà composta pel titular de la direcció general competent en matèria de política científica, que actuarà com a vicepresident, i per les persones que ocupen les direccions d'àrea i servici de la dita direcció general, així com la persona que ocupe la Secretaria Tècnica de l'Alt Consell Consultiu en matèria d'investigació, desenrotllament i innovació.  
4. La Comissió Tècnica Permanent es reunirà a sol·licitud del president de CONCITEC o quan el seu president ho considere necessari.  
DISPOSICIÓ DEROGATÒRIA  
Única. Derogació normativa  
1. Es deroga el Decret 28/2004, de 20 de febrer, del Consell, pel qual s'establix l'estructura organitzativa definitiva per a l'exercici de les funcions de l'extingida Agència Valenciana de Ciència i Tecnologia.  
2. Així mateix, queden derogades totes les disposicions del mateix rang o d'un rang inferior que s'oposen al que disposa el present decret.  
DISPOSICIÓ FINAL  
Primera. Desplegament del decret  
Es faculta el conseller competent en matèria de política científica per a dictar les disposicions necessàries per a la interpretació, el desplegament i l'aplicació d'este decret.   
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Comunitat Valenciana.  
València, 30 d'octubre de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN


Còpia Permalink ELI